**О Б Р А З Л О Ж Е Њ Е**

На основу члана 44. став 1. тачка 3. Статута ЈП за стамбене услуге „Нишстан“ Ниш, Надзорни одбора Предузећа је Одлуком број 01-7838/2 од 21.12.2015**.** године усвојио Програм пословања ЈП за стамбене услуге „Нишстан“ Ниш за 2016. годину.

Планирни физички обим активности за 2016. годину је базиран на оствареним резултатима из предходне године и на процени обима активности за наредни период и остварује се кроз следеће Програме:

1.Програм хитних интервенција;

2. Програм текућег одржавања;

3.Програм инвестиционог одржавања према скупштинама станара

4. Програм инвестиционог одржавања према трећим лицима и

5. Посебни програми из буџета Града Ниша.

Укупно планирани приходи до краја 2016. године требало би да износе 215.815.119 динара, док би планирани расходи у истом периоду требало да износе 215.366.819 динара, тако да се очекује остварена добит у износу од 448.300 динара. Одлуку о расподели добити доноси Надзорни одбор предузећа, у корист повећања капитала Предузећа, после издвајања свих законом прописаних давања из добити, уз сагласност оснивача.

На крају 2015. године укупан број запослених је био 175 од чега је 162 запослених на неодређено време и 13 запослених на одређено време. У 2016. години се не планира повећање радне снаге и све промене везане за запослене односиће се на смањење броја запослених због одласка у пензију и пријем радника на настала упражњена радна места.

Укупна издвајања на име бруто 1 зараде запослених радника су планирана у износу од 101.513.892,00 динара, док је за пословодство укупно планирана зарада у износу од 2.700.000 динара. Планира се да на основу планских показатеља просечна зарада ( бруто 1) у 2016. године износи 48.317,00 динара. Накнада члановима Надзорног одбора је планирана у бруто износу од 949.368,00 динара, а исплата ће се вршити у скаду са одлуком оснивача.

Планом јавних набавки за 2016 .годину планиране су набавке које ће се спровести ради обављања делатности предузећа. Набавка основних средстава је лимитирана финансијским могућностима предузећа, уз уважавање приоритетних потреба.

Могућност Инвестиционих улагања за 2016. годину се односе на наставак активности на локацијама у ул. Марка Орешковића и у пословно - стамбеном објекту „Александрија“, док се не планирају капитална улагања за период 2015. – 2016. година.

Тренутна задуженост ЈП за стамбене услуге „Нишстан“ Ниш се односи на коришћење дозвољених минуса по текућим рачунима код банака, у укупном износу од 9.000.000,00 динара, али постоји могућност да у 2016. години дође до веће задужености због тешких услова пословања.

Узимајући у обзир чињеницу да постоји могућност отежане реализације планских докумената због недостатка финансијских средстава, ради одржавања кључних делатности Предузећа, приступиће се проналажењу нових извора прихода, уз сталну рационализацију трошкова. Ради модернизације и повећања основних средстава и опремљености Предузећа, планира се да се конкурисањем код разних донатора обезбеде додатна средства, а такође се планира и константна едукација извршиоца услуга ради повећања конкурентности на тржишту.

Управа за финансије, изворне приходе локалне самоуправе и јавне набавке је дала Мишљење број 11-2292/2015 од 22.12.2015. године.

Имајући у виду да је Програм пословања ЈП за стамбене услуге „Нишстан“ Ниш за 2016. годину сачињен у складу са важећим законским прописима, циљевима садржаним у оснивачком акту јавног предузећа и пратећом нормативом, предлаже се доношење решења као у диспозитиву.

**УПРАВА ЗА ИМОВИНУ И**

**ИНСПЕКЦИЈСКЕ ПОСЛОВЕ**

**НАЧЕЛНИК**

**Љубиша Јанић, дипл. правник**